
18. januar, 1880

Det er et under for meg som prest, som har avlagt et løfte om å leve i fattigdom, daglig å se mer fattigdom og nedverdigelse blant folk i menigheten, enn jeg noensinne kommer til å oppleve personlig. Og likevel kommer familiene jeg tjener, til meg med muntre smil, med gaver og blyge uttrykk for respekt. Kvinnene kommer med nybakt brød, stekt på enkle ildsteder, eller markblomster plukket fra jord som er forurenset med aske fra fabrikken. Mennene kommer med historier og noen ganger en liten dråpe av brennevinet som sløver den skarpe eggen på smerten som gjennomsyrer dem helt inn i sjelen.

Det finnes de som er opprørt over alle saloonene på Whiskey Island, og, ja, det er altfor mange av dem. Jeg har grått mine tårer over disse stedene selv, men forstår likevel godt den midlertidige gleden de kan bringe. Hvis himmelen er belønningen som venter etter et miserabelt liv på jorden, er jeg av den oppfatning at sterk drikke er middelet som gjør himmelreisen mulig.

Jeg har vært i saloonene på Whiskey Island selv, for å oppmuntre mennene til å gå hjem til sine familier, og stille meg mellom brødre som dagen etter har glemt at de kranglet. Og jeg har sett varmen mellom venner, hørt historier og anekdoter fra vår eldgamle fortid, drømt drømmer om en fremtid der den irske mannen blir sin egen herre.

Hvis St. Brigids er vår sjels tilfluktssted, så er kanskje saloonene på Whiskey Island våre hjerters tilfluktssted. Og selv om hjertet kan være lunefullt, gjør vi  alle klokt i å lytte til dets stemme iblant.

Utdrag av dagboken til pater Patrick McSweeney i St. Brigids kirke i Cleveland, Ohio.

Cleveland, Ohio

Januar 2000

Niccolo Andreani gikk aldri på bar. Når han drakk, foretrakk han en god Chianti til en middag med venner, en tørr Marsala en kveld i ensomhet, hans toskanske bestefars egen vino santo løftet til en skål i familiesammenkomster. Han gikk aldri på bar. Men han gikk ofte forbi denne baren på sine rastløse kveldsturer. Whiskey Island Saloon lå som et prangende smykke på Lookout Avenue. Det var gatens hovedbygning, en forfallen, smårampete bygning med en stadig strøm av kunder inn og ut, og med et bredt fortau som gjorde det enkelt å unngå dem.

Men denne spesielle kvelden hadde innskytelsen om å gå ned Lookout og forbi saloonen forandret livet hans for alltid.

Niccolo registrerte denne tanken idet han bråstanset så sålene på turstøvlene hvinte mot asfalten, som førte inn til saloonens smale parkeringsplass. Et spørsmål dukket opp. Hvis han bare snudde og gikk med det samme, kunne han kanskje finne hjelp før det hele eksploderte?

Et rop fra den borteste enden av plassen, og en kvinnes vettskremte skrik, ga ham svaret. Gaten var tom, og døren inn til baren var forsvarlig stengt mot vinterkulden. Et biltyveri var i ferd med å skje, og den eneste som kunne komme kvinnen til unnsetning, var Niccolo Andreani.

Med en dyster følelse av uunngåelighet gikk han inn på parkeringsplassen med hendene løftet for å vise at han var ubevæpnet. Den ene av de to mennene som sto ved bilen bakerst på parkeringsplassen, virvlet rundt og rettet en pistol mot Niccolos bryst.

– Hvor i helsike kom du fra?

Niccolo løftet hendene enda høyere og sto helt stille. – Jeg skulle bare ta en snarvei, løy han.

– Dum idé. Mannen med pistolen var mørkhudet med et ansikt der arrene gikk på kryss og tvers, som et puslespill som var galt satt sammen. Den andre mannen sto i sterk kontrast til den første, med sitt anemiske, lyse utseende.

– Hør her, begynte Niccolo mens han lette etter de rette ordene. – Hva om dere to bare stikker herfra? Jeg teller sakte til fem hundre, og sørger for at disse også blir sittende, sa han og nikket mot passasjerene som var hjelpeløst fanget i den vinrøde Mazdaen. – Men noen inne i baren kommer til å høre ropene og ringe politiet.

– Du får håpe de er døve, flirte mannen og viftet ham nærmere. – Dette er min bil nå, og jeg har tenkt å kjøre den ut herfra.

Den lyshårede mannen dunket pistolskjeftet mot vinduet på førersiden, som om han ville understreke den andres ord. Niccolo hørte enda et skrik fra inne i bilen.

Nå som har sto så nær, kunne han i lyset fra gatelykten se at det satt to unge kvinner foran i bilen, og et barn i baksetet. Begge kvinnene så ut til å være i tjueårene. Kvinnen bak rattet hadde en tykk manke av kopperrøde krøller, mens den andre hadde glatt, mørkt, skulderlangt hår. Han måtte ha gått nærmere hvis han skulle se barnet skikkelig, men han forsto umiddelbart at de alle tre var livredde, der de satt.

– Jeg skyter rett gjennom vinduet! ropte den lyshårede biltyven.

Niccolo kjente at han begynte å svette under alle lagene med ull og den tykke dunjakken. Stemmen hans lød hul i den iskalde kveldsluften. – Sjåføren er nok for redd til å røre seg. Kanskje du bør gå litt unna og gi henne litt mer plass? Og la den andre kvinnen få tid til å få barnet ut.

– Står du der og gir oss ordre? Den lyse støttet albuene mot biltaket og siktet på Niccolo. – Som om du skulle være noen øvrighetsperson?

– Jeg gikk bare forbi. Niccolo løftet hendene enda høyere. – Men jeg liker ikke å se at noen kommer til skade. Kan dere ikke la meg overtale dem til å komme ut av bilen?

– Kom igjen. Rygg unna, ropte den fargete til den lyse. – Han har rett. Slipp dem ut.

Den lyse hadde stått og flirt sleskt helt siden Niccolo kom bort til dem. Nå flirte han enda bredere mens han veivet med pistolen og veide for og imot.

Til slutt gikk han litt unna. Niccolo kjente hjertet øke farten. Han hevet stemmen slik at kvinnene kunne høre ham. – Jeg tror det er best at dere kommer ut med det samme. Han gir dere en mulighet, men han har dårlig tid.

– Helsike! Den lyse tok enda et skritt tilbake og støtte inn i en gammel Chevy. – Kom deg ut! ropte han til kvinnen bak rattet. – Nå med en gang!

Parkeringsplassen var smal og liten, med to rekker av biler på hver side av kjørefeltet i midten. To gatelykter lyste opp plassen. Det var tirsdag kveld og bare noen uker siden det nye årtusenets begynnelse, hutrende kaldt, for sent for middag, for tidlig for en rask runde med drinker før stengetid. Parkeringsplassen var bare halvfull, og gaten lå fremdeles øde.

Niccolo ba en taus bønn. Få kvinnene til å gjøre som de blir bedt om. Ikke la noen komme forbi og rokke ved den skjøre balansen som så vidt var opprettet. La tyvene kjøre sin vei uten at noen blir skadet. Et øyeblikk ble han redd for at han ikke skulle bli bønnhørt. Men så gikk bildøren opp, og sjåføren, en høy kvinne med hår som skinte i lyset fra gatelyktene, kom ut.

– Du får henne ikke, sa hun trassig. – Da må du drepe meg først.

– Truer du meg? utbrøt den lyse nærmest sjokkert. – Hvem tror du at du er? Jeg har en pistol!

– Du får henne ikke.

Den fargede snudde hodet. – Det er bare en bil. Vil du sette livet på spill for en haug med metall? Han skyter deg hvis du ikke gir ham nøklene.

Hun nølte. – Bare bilen? Tar dere bare bilen?

– Hør her . . .

– Vær så snill, sa hun, akkurat høyt nok til at Niccolo kunne høre henne. – Ikke gjør oss noe.

– Gi meg nøklene.

Kvinnen krysset armene sta over brystet for å beskytte nøkkelknippet. – Ikke før begge er ute. Peggy, få ut Ashley.

Den lyse pistolmannen hoppet frem og klemte kvinnen mot siden av bilen før han presset pistolmunningen mot halsgropen hennes.

Passasjerdøren gikk opp, og den mørkhårede kvinnen hoppet ut. Hun var yngre enn Niccolo hadde gjettet, nett og slank, med mørkt, kastanjebrunt hår og et ovalt, nesten overjordisk vakkert ansikt, som forståelig nok var fortrukket av frykt.

– La meg få ta Ashley ut av barnesetet, tryglet hun.

Biltyven som sto og siktet på Niccolo, svarte: – Få henne ut og hold kjeft!

Peggy, som var minst et hode kortere enn sjåføren, bøyde seg inn og skjøv ned seteryggen og strakte seg etter den lille piken. – Skynd deg, Ashley.

Niccolo så at piken krøp sammen i baksetet. – Nei!

– Gjør som jeg sier, Ashley.

– Ikke la dem ta meg! hylte piken.

Peggy bøyde seg lenger inn og løsnet sikkerhetsbeltet, så trakk hun den motvillige piken mot seg. – Kom nå, Ashley! tryglet hun.

– Nei! ropte den lille piken idet Peggy løftet henne ut av bilen. – Jeg vil til mamma!

– La de tre få komme over hit nå, sa Niccolo. – Jeg skal sørge for at de ikke gjør noe dumt.

Den fargete biltyven, som lot til å være den mest fornuftige av de to, vinket kvinnene og barnet mot Niccolo. – Kom dere bort dit.

Peggy knuget piken inntil seg og vaklet bort til Niccolo. Men han så ikke på henne. Blikket hans var rettet mot den lyse biltyven, som fremdeles holdt pistolen mot kvinnens hals. Mens Niccolo så på, strakte kvinnen ut armene og holdt frem nøkkelknippet.

– La henne gå, vær så snill. Hun står bare i veien der. Det er bedre om hun kommer hit bort til oss, sa Niccolo så rolig han kunne. – Vi blir stående til dere har kjørt. Som din venn her sa, så er det bare en bil. Ikke la noen bli skadet.

– Ja, la henne gå, sa den andre. – Nå drar vi.

– Jeg vet ikke, sa den lyse og lot pistolmunningen gli opp og ned over kvinnens hals. – Hun er ganske søt, synes du ikke? Kanskje vi skulle ta henne med.

Den lille piken vred seg i Peggys armer. – Jeg vil ikke tilbake . . .

– Hysj, Ashley, mumlet Peggy. – Hysj.

Niccolo kikket skrått på dem og så frykten i kvinnens ansikt. Hun trykket barnet hardt inn mot skulderen. Den lille piken, som var for liten til å forstå at hun ikke sto i noen umiddelbar fare, begynte å klynke.

– La nå dama gå, sa den mørke med høyere stemme. – La oss kjøre.

Den lyse nølte, men så gikk han litt tilbake for å la kvinnen gå. Et kort øyeblikk trodde Niccolo at det verste var over, at denne tilfeldige voldsepisoden kun ville resultere i en stjålet bil. Men før kvinnen fikk tatt to skritt, slo den lyse nevene i skuldrene hennes og dyttet henne inn mot bilen igjen. Hodet hennes ble kastet bakover.

– Når jeg ber deg om noe, så gjør du det! brølte han inn i ansiktet hennes. – Forstått?

– Ja . . . , sa hun med skjelvende stemme.

– Neste gang jeg ber deg komme ut av bilen, så kommer du ut av bilen.

– Ja da.

– Neste gang jeg ber deg om å gi meg nøklene, så gir du meg nøklene!

– Selvfølgelig.

– Kanskje du skulle bli med oss, så får vi se hvor føyelig du er!

– Helsike heller, sa den andre. – Vil du at vi skal bli tatt? Det blir ingen neste gang. Nå stikker vi! Han rygget sakte mot bilen mens han holdt pistolen rettet mot Niccolo og kvinnen og barnet bak ham.

Niccolo bet tennene sammen, men han visste at det ville være idiotisk å si noe nå. Den lyse biltyven var opphisset og ville vise makt. Det neste logiske skrittet ville være å drepe noen for å bevise hvilken stor og sterk mann han var. Selv barnet lot til å forstå alvoret i situasjonen og sluttet å klynke.

– Å, kom igjen! Den lyse grep kvinnen i armen og slengte henne brutalt i retning av de andre. – Kom deg bort dit.

Niccolo så at den andre biltyven pustet lettet ut. Kvinnen snublet bort mot Niccolo. Men Niccolos lettelse ble kortvarig. Stillheten ble spjæret av en hylende sirene, og plassen ble opplyst av blinkende blålys.

– Fri oss fra det onde . . . , hvisket Niccolo.

– Pokker ta! Vi må komme oss unna. Ta ungen! brølte den lyse og veivet med pistolen mot den andre.

– Er du gal? Den mørke så vettskremt ut nå.

– Ta ungen! De slipper oss ikke ut herfra ellers!

Niccolo gikk et skritt til siden for å beskytte Peggy og barnet. – Nei! Bare kjør. Jeg skal fortelle politiet at dere ikke har gjort oss noe. Jeg holder dem her mens . . .

For andre gang den kvelden virvlet den mørke rundt og siktet på Niccolos bryst; så kom han mot ham med lange skritt. – Kom deg unna!

Hvis pistolen ble avfyrt på kloss hold, ville kulen gå gjennom hans egen kropp og sannsynligvis treffe den lille piken eller en av kvinnene bak ham, innså Niccolo. Han tvilte ikke på at pistolen ville bli avfyrt hvis han ble stående. Pistolmannen nærmet seg, og Niccolo så at det merkelig sammenlappede ansiktet hans vred seg i sinne og desperasjon. Han kom til å skyte alle som stilte seg i veien for ham.

Niccolo gikk til side. Den lyse hadde allerede satt seg bak rattet i Mazdaen. Om et øyeblikk ville den mørke tvinge barnet ut av Peggys armer. Bilen ville kjøre mot dem. Niccolo visste at han ikke kunne la mennene ta barnet.

– Jeg blir med i stedet . . . , hulket Peggy. – Ta meg . . .

Akkurat idet bilen skulle ha startet opp, strakte den mørke armen ut for å gripe tak i barnet, men den eneste lyden som hørtes, var sirenen som hylte igjen, etterfulgt av en drønnende politiradio.

Niccolo ventet på øyeblikket da pistolmannen kom ut av balanse og siktet skjevt. – Ned! ropte han til kvinnene idet pistolmannen bøyde seg frem. Samtidig slo han knyttneven av all kraft mot pistolmannens håndledd.

Mannen vaklet litt, men gjenvant raskt balansen. Den høye kvinnen kastet seg over Peggy og barnet for å få dem i bakken, i samme øyeblikk rettet den mørke pistolen mot Niccolo og skjøt.

Niccolo hadde ikke tid til å pønske ut noen bedre plan. Han bøyde hodet og brukte det som rambukk idet han bykset frem. Pistolmannens hode ble kastet bakover av sammenstøtet, og akkurat da kjørte politibilen inn på parkeringsplassen.

Det smalt i bildører. Noen grep om Niccolos albue, og han rettet seg opp. – Det er en til i bilen. Han ble overrasket over å høre sin egen stemme. Den var kraftløs og svak. – En biltyv til. Han har en pistol . . .

Han pekte på Mazdaen, som utrolig nok fremdeles sto på parkeringsplassen. En skyggeaktig skikkelse smatt bak containeren foran bakdøren til baren. Han så skikkelsen bare i øyekroken, men fikk inntrykk av at den var innhyllet i flere lag med klær.

Alt som hadde skjedd, hadde gjort ham omtåket. Et øyeblikk lurte han på hvor den lyse biltyven hadde funnet de klærne og hvordan han kom seg unna uten at noen så det.

En politimann satte håndjern på den mørke biltyven, som lå på bakken foran Niccolo. Den andre politimannen hadde trukket tjenestevåpenet, og gikk mot Mazdaen.

– Han kom seg unna . . . Niccolos hode ble fylt av grå tåke. – Han løp sin vei.

– Du er såret.

Niccolo gjenkjente stemmen til den høye kvinnen og kjente hånden hennes på skulderen. Han merket at det brant i den høyre armen, og at verken det eller den merkelige tåken i hodet var normalt.

Han hørte kvinnens stemme igjen. Denne gangen ropte hun. – Megan . . .  Herregud, Megan, hjelp denne mannen inn! Han er skadet.

Politimannen rettet seg opp og slepte fangen opp på bena. – Det er best å la ham ligge, miss. Sett deg ned, sir. Vi skal tilkalle hjelp.

– Kom dere unna alle sammen!

Denne gangen hørte Niccolo en ukjent kvinnestemme. Det var verken den høye kvinnen eller Peggy, og iallfall ikke barnet, Ashley. Denne stemmen var ny og dyp, melodisk og for øyeblikket meget bestemt. Han løftet hodet og var sikker på at det var Jean d’Arc som kom stormende mot ham med knyttede never og øynene glødende av kamplyst.

Kvinnen tok kommandoen. – Ring hvem du vil, men jeg tar meg av denne mannen selv! Dere kan ordne opp i dette rotet her ute!

Det virket som om asfalten kom farende opp mot Niccolo, og han kjente armer rundt seg som forsøkte å hindre ham i å falle. Idet øynene hans gled igjen, lurte han på hvorfor den illustrerte boken med helgener han hadde fått til konfirmasjonen, hadde fremstilt Jean d’Arc som blondine.

St. Jean var en tettvokst, liten kvinne med hår i samme farge som flammene som hadde slukt henne.

– Dette er ikke noe stoppested for skuelystne, Sam Trumball. Enten hjelper du disse menneskene, eller så kommer du deg unna. Pass deg!

Megan Donaghue feide barens mest trofaste stamkunde unna, slik at  politimannen som hjalp den skjeggete fremmede bort til hjørnebordet, fikk fritt leide.

Det hadde vært en rolig dag i baren. Dagen hadde vært grå og kvelden var mørk, ingen fotballkamp på TV, ingen band på scenen. De hadde hatt en av sine mest populære retter til lunsj, men satt likevel igjen med en masse rester. Potetene i suppen kom til å bli som sand i fryseren, men hun fikk fryse den ned likevel og servere den til familien, som visste bedre enn å komme med innvendinger.

Det hadde rett og slett vært en dårlig dag. Bartenderen som jobbet om dagen, hadde sagt opp, jukeboksen var ødelagt, og mens hun var ute på kjøkkenet, hadde noen fyrt opp en sigar som forpestet hele lokalet. Men hun var likevel fullstendig uforberedt på politisirenene ute på parkeringsplassen. Og selv den hadde ikke forberedt henne på hva hun ville få se der ute.

Et mislykket biltyveri.

En såret fremmed.

En eller annens vettskremte barn.

Og, det merkeligste av alt, søstrene hennes – den ene hadde ikke vært hjemme på over ti år. Megan gjorde det hun alltid pleide å gjøre når kaos truet. Hun tok styringen.

– Sett deg, Casey. Og ikke reis deg på minst ti minutter. Jeg advarer deg. Megan førte sin yngre søster til et bord ved siden av bordet til den fremmede. Det spilte knapt noen rolle at Casey ikke hadde satt sine ben i dette lokalet siden hun var sytten. Hun trengte omsorg igjen.

Megan snudde seg til sin yngste søster, som knuget et ukjent barn inntil seg. Peggy, som egentlig skulle ha vært i full gang på Ohio universitet. – Sett deg, du også. Ingen protester. Jeg aner ikke hva du og Casey gjør her, men hva det enn er, så er dere ikke i form til å gjøre noe med det akkurat nå.

Peggy Donaghue og barnet dumpet ned på en stol. – Vi ville overraske deg. Casey kjørte ned fra Chicago og hentet meg på bussholdeplassen.

– Ja, det var jammen litt av en overraskelse. Megan satte seg på huk foran søsteren og konsentrerte seg om den lille piken. – Det var nok en skremmende opplevelse, sa hun mildt. – Vil du ha en cola eller popkorn?

Den lille piken stirret alvorlig på Megan med store, men merkelig nok tørre øyne. Til slutt ristet hun på hodet, men sa ikke et ord.

– Jeg skal vedde på at du har et pent navn, sa Megan. – Og en meget god grunn for å være her.

Casey, som fremdeles sto, svarte for henne. – Hun heter Ashley. Jeg passer på henne for øyeblikket. Og du behøver ikke bekymre deg for meg, Megan. Jeg har det helt fint. Hun deiset ned på en stol.

Megan verket etter å omfavne Casey og trøste henne. Casey og Peggy betydde alt for henne. Båndene som knyttet dem sammen, var solide, men var blitt satt på prøve igjen og igjen i årenes løp. Hun visste bedre enn å sette dem på prøve nå.

I stedet konsentrerte hun seg om den fremmede, som nå satt ved hjørnebordet. Og mannen var en fremmed. Hun hadde som salooneier en egen evne til å kjenne igjen ansikter, og hun var helt sikker på at hun aldri hadde sett ham før. Han var en stor mann med brede skuldre, men absolutt ikke overvektig. Ansiktet var langt med sterke trekk, og håret, øynene og skjegget var nesten helt svart.

Megan viftet ham av da han forsøkte å si noe. – Ambulansefolkene sa at han bare skulle sitte i ro en stund. Jeg skal rense armen hans, og så kan han bli sydd når han føler seg bedre. En eller annen følger ham og venter til han er ferdig.

– Han var heldig som bare ble streifet av kulen.

Den fremmede løftet hodet. – Den ødela faktisk ikke hørselen min.

Megan satte seg på huk foran ham. – Hvordan føler du deg?

– Du har en hang til å ta styringen, skjønner jeg.

– Noen må jo det. Hun tillot seg et lite smil. – Du er en helt, er ikke det nok for en kveld?

Han skar en grimase. – En fallen helt.

– Ja, du besvimte, iallfall nesten. Er det så rart? Du ble skutt. Vi svimer alle av når vi blir skutt på.

– Hva vet du om det . . .?

– Det er jo logisk. Hvem er du, forresten?

– Niccolo Andreani. Nick. Han hevet et øyenbryn, som om han ville spørre henne om det same.

– Megan Donaghue. Bilen de snikene ville stjele, tilhører søsteren min, Casey. Det var hun som kjørte. Lillesøsteren min, Peggy, er hun med barnet på fanget.

– «Hyggelig å hilse på deg» virker ikke helt som det rette å si akkurat nå.

Megan likte stemmen hans. Den var dyp og beroligende. – Gikk du bare rett på dem? Det må ha vært en stygg overraskelse.

– Nei, sa Casey bak dem. – Jeg så at han kom inn på parkeringsplassen med hendene løftet. Du så at vi trengte hjelp, ikke sant?

Megan reiste seg. – Vel, vi kan prise oss lykkelige for at du var villig til å ta den sjansen.

– Jeg må ut igjen, sa politimannen. – Ring oss eller kom ned på stasjonen senere hvis dere husker noe mer. Han så på dem alle etter tur, bortsett fra Megan og lille Ashley.

Niccolo nikket.

– Jeg vil vite hva som skjedde med den andre, sa Casey til politimannen. – Jeg vil vite nøyaktig hva som skjedde.

Megan snudde seg mot søsteren. Hun var overrasket over måten hun sa det på.

– Vel, det er litt av en gåte, sa politimannen. – Da jeg kom bort til bilen, satt han sammensunket over rattet, og pistolen hans lå på setet. Han hadde en diger kul i tinningen. Den vil nok gi ham en skikkelig hodepine. Det kan du være sikker på. Er du sikker på at du ikke slo til ham da han dyttet deg unna? En form for forsinket reaksjon, kanskje?

– Hun slo ham ikke, innskjøt Niccolo. – Han presset pistolen mot halsen hennes.

– Jeg ville ha slått ham hvis jeg hadde fått sjansen. Casey var ingen vakker kvinne, men det hun manglet av klassisk skjønnhet, tok hun vanligvis igjen i intensitet og glød. Nå syntes Megan at søsteren så sliten og eldre ut enn sine tjueåtte år.

– Jeg synes jeg så noen . . .  Niccolo fullførte ikke setningen.

– Hvem? spurte politimannen.

– Jeg vet ikke. Jeg har kanskje innbilt meg det. Jeg trodde det var tyven som forsøkte å stikke av.

– En eller annen må ha slått til ham. Det er iallfall sikkert, sa politimannen. – Kan du gi meg en beskrivelse av den du så?

– Det var ingen der, sa Casey bestemt. – Jeg ville ha sett om noen løp fra bilen.

– Så hvordan forklarer du det faktum at tyven lå bevisstløs over rattet? spurte Niccolo.

– Kanskje han og kameraten hans kranglet før de bestemte seg for å ta bilen min. Kanskje han hadde fått et slag i hodet tidligere, og så kom reaksjonen etterpå, en forsinket reaksjon, som han sa i sted. Hun nikket mot politimannen. – Ikke vet jeg.

– Tenk over hva dere så, alle sammen. Og si fra hvis dere husker noe mer. Politimannen gikk.

– Jeg så heller ingen. Peggy så ned på barnet hun hadde på fanget. Ashley hadde begynt å klynke igjen. Peggy virket overrasket over at barnet satt der. Casey reiste seg. – Det er fordi det ikke var noen der.

– Og hvor har du tenkt deg? spurte Megan.

– Jeg skal hente meg litt Jameson whisky. Jeg regner med at du har en flaske eller to stående fremdeles, sa hun over skulderen.

Megan så på Niccolo igjen. – Du lar meg ordne med armen din, vel? Hvis jeg finner ut at du har stukket av mens jeg er ute for å se etter den første kattungen, kommer jeg til å lete til jeg finner deg igjen.

– Livet på rømmen appellerer ikke til meg.

Hun ble overrasket over hvor sterkt smilet hans virket på henne. Smilet kunne ikke kalles strålende. Blodtrykket hans var nok fremdeles for lavt til at han kunne prestere et skikkelig smil. Men det glimtet til i øynene hans, og det var uventet nok til at hun snappet etter pusten.

Peggy reiste seg. – Står leiligheten ovenpå ledig ennå?

Megan tenkte seg raskt om. – Leietakerne flyttet ut for et par uker siden. De satte skikkelige spor etter seg. Jeg har ikke fått tid til å male eller legge nye tepper ennå. Du og Casey kan bo der hvis dere vil. Det er mer plass der enn hjemme hos meg.

– Hvis du ikke har noe imot det, så står jeg over den drinken. Jeg går heller opp. Si til Casey at jeg tok med meg Ashley. Jeg tror vi begge trenger ro og fred nå.

Den lille piken så seg rundt med store øyne, men det var ikke tegn til tårer i dem. Megan visste ikke så mye om småbarn, men hun syntes at Ashley, med det glatte, brune håret og hjerteformede ansiktet, var et pent barn. Hun lurte på hvordan i all verden dette barnet hadde endt opp i Caseys varetekt.

Og hvordan i all verden hadde Casey endt opp her nå, etter at hun for flere år siden insisterte på at hun aldri ville sette sin fot her igjen. Megan hadde sett søsteren fra tid til annen etter det, men alltid på andre steder enn i denne baren. Og hun hadde vært i Caseys leilighet i Chicago. Hun hadde aldri ventet å se henne her igjen.

– Si fra hvis dere trenger noe. Megan strøk Ashley over håret. – Vi kan snakke sammen senere.

– Det er ingenting som haster. Det kan vente til i morgen. Peggy gikk, og Ashley klamret seg til henne.

– Hun har vært gjennom en rystende hendelse. Det har de begge, sa Niccolo.

Megan visste ikke hva hun skulle si til det. Hun skulle ønske det hele hadde vært en vond drøm. Hun klarte ikke å tenke rasjonelt ennå.

Hun snudde samtalen over på noe annet. – Jeg har aldri sett deg her før. Bor du i nabolaget?

Han ristet på hodet og skar en grimase. – Jeg bor ikke så langt unna. Ved St. Brigids kirke.

Casey kom tilbake med en flaske i den ene hånden og flere glass i den andre. – Hvor er Ashley?

– Peggy tok henne med ovenpå. Det er plass til dere alle tre der i den gamle leiligheten.

Casey nikket. – En runde på huset. Jeg lar dem falle litt til ro der oppe før jeg ser til dem.

Megan regnet med at hun ikke ville få svar på alle de spørsmålene som kvernet rundt i hodet før om en stund uansett. Hun trakk på skuldrene, tok flasken fra søsteren og skjenket opp til dem alle tre. – Sláinte.

Hun var salooneier, datter av en salooneier, sønnedatter og sønnesønnsdatter også. Hun drakk sjelden, og aldri når verden ble snudd på hodet. Men i kveld tenkte hun ikke slik, og drakk ut drinken i én slurk.

Whiskyen varmet hjertet, sjelen og magen. Hun forsto behovet hun følte, ønsket om glemsel som førte kundene hit. Hun forsto at brennevinet kunne sette litt farge på folks liv, og bringe historier opp til overflaten, smelte hjerter som frykten hadde fryst til is.

Hun forsto også hvordan det mektige brennevinet kunne ødelegge. Det hadde nesten ødelagt familien hennes.

Hun satte glasset på bordet med et smell. – Jeg kommer tilbake om et øyeblikk med førstehjelpsskrinet. Og da venter jeg å finne dere begge her.

Niccolo var usikker på hvorfor han fremdeles satt der ved hjørnebordet. Svimmelheten var borte. Han hadde besvimt en gang, før da han ga blod, og han gikk ut fra at reaksjonen i kveld kunne sammenlignes med den episoden. Det brant i armen, og når skjorten ble rullet opp, ville nok såret begynne å blø igjen. Men han tvilte på at han trengte å få såret sydd. Likevel ville det nok være på sin plass med en stivkrampesprøyte.

Han gikk ut fra at han fremdeles satt her fordi han ikke hadde noen bedre steder å gå. Huset var tomt og lite innbydende, mer et prosjekt enn et hjem for øyeblikket. Ignatius Brady, pastoren i St. Brigids kirke og hans eneste venn i byen, var bortreist. Naboene på den ene siden var unge yrkesmennesker med travle liv. Den yppige naboen på den andre siden fikk mistenkelig ofte besøk av mannlige gjester, som alltid gikk igjen kort tid etter.

Niccolo brukte ventetiden til å se seg om i baren. Til saloon å være, var denne virkelig noe for seg selv. På utsiden så den gamle trebygningen ikke særlig spesiell ut. Den var malt i en beige farge uten noen kontrastfarge på vinduskarmene. Skiltet var nøytralt, men vakkert malt med gæliske bokstaver. Det var bare en ting til som bar bud om at denne saloonen hadde irske røtter, og det var tre trekløvere som var skåret ut i et panel over døren.

Interiøret sto i sterk kontrast til den temmelig kjedelige utsiden. Mesteparten av lokalet hadde mørk, skinnende panel, valnøtt, gjettet han, og etter patinaen å dømme, hadde den sittet på veggene i over femti år, minst. To av veggene over brystningspanelet var malt i en dyp grønnfarge og dekket av bilder av forblåste kystlandskap og idylliske små steinhus.

Det var portretter også, av alvorlige menn og kvinner fra et annet århundre, familieportretter, barn på ponnier og prester i svart. Et håndtrykt skilt over mahognibaren forkynte:

Trí bhuna an ólacháin:

maidi n bhrónach

cóta salach.

pócat folamha.

Under dette sto det med mindre bokstaver:

De tre sorgene drikk fører med seg, er:

en trist morgen,

en skitten frakk

og tomme lommer.

Barkrakkene så behagelige ut, som skapt for en lang kveld ved bardisken. TV-apparatet, som hang høyt over baren i det ene hjørnet, var moderne med flat skjerm. Rommet var større enn han hadde trodd det ville være. Han gikk ut fra at de fikk plass til flere hundre der inne på St. Patrick’s-dagen.

– Har du ikke vært her inne før?

Han så på Casey Donaghue og ristet på hodet.

– Litt av en kveld du valgte å komme på, da.

Han smilte skjevt. – Jeg var bare ut og gikk en tur.

– På en kveld som denne? Det blir jo kaldere for hvert minutt. Jeg er sikker på at snøen ligger tykk i gaten i morgen tidlig.

– Jeg vet det. Jeg var på vei hjem.

– Takk skal du ha, Niccolo. Jeg kjenner ikke til mange som ville ha gjort det du gjorde.

Han trakk på skuldrene. Han syntes bare han hadde gjort sin simple plikt. – Det var du som var heltinnen i dette dramaet. Jeg så hvordan du kastet deg beskyttende over Ashley og Peggy.

Hun trakk på skuldrene, hun også, og så like forlegen ut som han følte seg selv. Han betraktet henne et øyeblikk. Casey hadde et magert, firkantet ansikt omkranset av vakkert, krøllete hår. Hvis Megan og Peggy og Casey var søstre, var genene fordelt temmelig ulikt.

Og det fikk ham til å tenke på Megan igjen. Hun var kortere enn Casey, som var høy og slank. Megan var mer tettvokst med runde, kvinnelige former. Ansiktstrekkene var også mer feminine. Det røde håret som hadde fanget oppmerksomheten hans idet han holdt på å svime av, flammet og skinte som om det levde sitt eget liv.

– Eier du saloonen sammen med søstrene dine? spurte han.

– Ja, den er vår, sa Casey med en grimase. – Fyllikene og poetene, de gode, gamle karene og whiskytenorene. Arven vår. Jeg har ikke vært her på årevis.

Det overrasket ham. – Det er et hyggelig sted.

– Ja, og alle kjenner hverandre.

– Er det så ille da?

Hun smilte, men smilet myknet ikke de skarpe trekkene. – Dette stedet kan oppta hele livet ditt og få deg til å glemme at det finnes en verden utenfor den døren. Bare spør Megan.

Han hørte Megan komme inn igjen, før han så henne. Hun gikk på samme måten som hun gjorde alt annet; med raske, bestemte skritt.

Hun satte et slitt medisinskrin på bordet foran ham. – Vi renser såret, så tar du en drink til, og så kan Barry kjøre deg til legevakten for å sy. Barry er bartenderen. Jeg ber ham vente så han kan kjøre deg hjem. Megan nikket mot en skallet mann i grønn skjorte bak disken.

Niccolo hadde ingen grunn til å gå med på dette, heller ingen grunn til å la være. – Du er sikker på at du ikke vil bli med selv og forsikre deg om at de gjør en skikkelig jobb? spurte han.

Hun ble ikke fornærmet, bare sendte ham et strengt blikk. Øynene hennes var ravgule og omkranset av lange vipper. – Vi kan gjøre dette på to måter, Nick. Varsomt eller røft. Det er ditt valg.

Han behøvde ikke å rulle opp skjorteermet. Stoffet var allerede revet opp av kulen. Han la bare armen på bordet og lot henne sette i gang.

– En gang i tiden drømte jeg om å bli sykepleier, sa hun mens hun  varsomt pirket vekk det ødelagte stoffet. – Jeg aner ikke hvorfor jeg trodde det var en morsom jobb. Jeg har tatt meg av nok av idioter i mitt liv. Du aner ikke hvor mange menn jeg har lappet sammen ved dette bordet.  De kommer inn hit og verker etter å få slåss. Vi oppmuntrer selvfølgelig ikke til det, og vi slutter å servere dem med det samme vi skjønner hva de er ute etter. Men det skjer nå fra tid til annen, likevel.

– Fra hun var sytten, har hun lappet dem sammen og gitt dem en skjennepreken på kjøpet, sa Casey.

– Jeg bryr meg ikke om hva som skjer med noen av dem. Megan holdt armen hans like varsomt som om den skulle ha vært en fugleunge. – Absolutt ikke.

Casey fanget Niccolos blikk og hevet øyenbrynene megetsigende.

– Dette kan svi litt. Megan presset noe kaldt og vått mot armen hans, og han fant ut at hun hadde rett. Merkelig nok nøt han det like fullt. Kanskje det hadde noe å gjøre med gleden over at han faktisk hadde overlevd. Han hadde nettopp begynt å tenke over hvor ille det kunne ha gått.

Øynene hans gled igjen før han visste ordet av det. Vemodig keltisk musikk fylte rommet. Sigarettrøyken blandet seg med lukten av nybakt brød. Megans hender var milde og varsomme, og verkingen i armen minnet ham på at han fremdeles levde.

Han åpnet øynene og så at Casey var borte. Han hadde fått mer whisky i glasset, og Megan sto foran ham med armene i kors. Hun smilte ikke, og de ravfargede øynene gnistret.

Den  hese, dype og melodiøse stemmen hørtes allerede velkjent ut. – Dette skal være ditt bord fra nå av, Niccolo Andreani. Uansett når du trenger det. Og dette er din flaske. Når den er tom, vil det finnes en helt lik en her til deg. Du vil aldri være en fremmed her, og du skal aldri betale en cent for noe som helst du måtte ønske deg.

Niccolo ønsket seg mange ting. Han lurte på om han kunne finne noe av det i en saloon.

Hvis det var tilfelle, ville det være en skjebnens ultimate ironi.

Casey var fremdeles rystet etter kveldens hendelser. Hun kjente at hun skalv på hendene. Hun hadde aldri manglet mot, men hun visste at når hun våknet opp i morgen tidlig, ville hun nok fremdeles være skjelven.

Da biltyven hadde presset pistolen mot halsen hennes, hadde det siste året passert revy for hennes indre øye. Hun så feilene, de stadig tilbakevendende spørsmålene, og mest av alt fattet hun hvilket enormt ansvar hun hadde for den lille piken som nå var i hennes varetekt. Et barn hun måtte beskytte, selv om det betydde at hun måtte ofre sin egen fremtid.

– Mamma?

Casey sprutet vann i ansiktet inne på badet og tørket seg med et håndkle. Hun tvang seg til å snakke med rolig, bestemt stemme. – Ikke mamma, vennen min. Du skal kalle meg Casey, vet du. Jeg bare vasker ansiktet.

– Mamma . . .

Det stakk til i Caseys hjerte. Hun rev opp baderomsdøren og skrittet inn i den lille stuen, der Ashley satt sammenkrøpet i et hjørne av sofaen. Hun hadde nettopp våknet etter å ha døst litt av. Peggy løftet opp den lille piken før Casey nådde frem, og klemte henne inntil seg.

Casey satte seg på huk ved siden av dem. – Kjære Ashley. Ingen skal gjøre deg noe vondt. Politiet tok de slemme mennene med seg.

Ashley snufset og stakk tommelen i munnen. Casey så at hun satt stiv og motvillig på fanget til Peggy. Stuen var ikke stort større enn det firkantede teppet. En slitt sofa og to stoler sto langs veggene. Bordet dominerte resten av rommet.

– Det går nok bra med henne, sa Peggy. – Ashley trenger en god natts søvn, så føler hun seg nok bedre i morgen.

– Jeg er så lei for alt dette. Vi var vel på galt sted til gal tid, rett og slett.

– Jeg trodde ikke slike ting hendte her, gjorde du? Vi har hatt slåsskamper ute på parkeringsplassen, men aldri noe slikt som dette. Jeg skal spørre Megan om hun kan installere et overvåkingskamera der ute, og kanskje mer lys.

– Vi var heldige. Det kunne ha gått så mye verre. Casey la merke til bekymringen i søsterens øyne. – Det som skjedde i kveld, var ille nok til å gi hvem som helst et sjokk. Jeg venter bare på at gråten skal komme, jeg også.

Peggy trakk pusten dypt. – Ashley har knapt sagt et ord.

– Jeg tok med noe til deg, Ashley. Casey rotet litt rundt i lommene og holdt ut hendene. – Men du må gjette hvilken hånd det er i.

Ashley vred på seg, men hun sa ikke noe.

– Jeg skal gi deg et spor, sa Casey. – Det er lite nok til å passe inn i hånden min, men det er ikke det beste stedet å ha det.

Ashley hadde sett ned på sine egne hender. Nå så hun på Caseys.

– Kan du gjette hvilken hånd det er i? spurte Casey.

Ashley ristet på hodet. Hun så ut som om hun var redd for å gjette feil.

– Jo, det tror jeg du kan, sa Casey. – Forsøk. Jeg vet at du kommer til å gjette riktig.

Ashley slapp pusten skjelvende ut. Så ristet hun på hodet igjen.

Casey flyttet seg litt nærmere, til hun støtte mot bordet. – Jeg skal hjelpe deg litt til. Jeg sa at det ikke burde være i en hånd, ikke sant? Det er bedre i munnen din. Men det blir ikke der lenge.

Ashley rynket pannen. – Sukkertøy, sa hun til slutt.

– Du er jammen smart. Casey viste ikke med en mine hvor fornøyd hun var over at Ashley hadde snakket. – Jeg visste at du kom til å gjette det. Du er nesten for flink til dette. Gjett hvilken hånd det er i.

Peggy rynket brynene, som om hun ville be Casey om å holde opp. Ashley burde få slippe å gjøre noe feil i kveld, selv om det bare gjaldt en enkel gjettelek.

– Den, sa Ashley til slutt og pekte på Caseys høyre hånd.

– Der ser du! Jeg sa jo at du kom til å klare det. Casey åpnet den høyre hånden og viste frem et sukkertøy pakket inn i grønt papir. – Vær så god.

– Og den. Ashley, som ikke virket overrasket, bøyde seg frem og pekte på den andre hånden. – Få se i den også.

Casey visste at nå var det hun som så overrasket ut. – Men du har jo allerede vunnet. Du gjettet riktig den første gangen.

Ashley møtte Caseys blikk og ventet.

Casey smilte og åpnet den venstre hånden. Der lå det også et sukkertøy. – Jeg kan visst ikke lure deg, skjønner jeg, din smarting.

– Nei. Ashley tok begge sukkertøyene og lente seg tilbake mot Peggy. Hun tok seg god tid og brettet sukkertøypapirer mange ganger etter at hun hadde spist sukkertøyene. Casey reiste seg til slutt.

– Du var ganske flink nå. Peggy smilte til henne.

– Tror du at dere får sove nå?

Peggy så ned på Ashley og nikket. – Jeg tror vi bør forsøke.

– Jeg skal hente kofferten din etterpå. Du kan velge hvilket rom du vil ha. Ashley og jeg kan ta et annet.

– Greit.

– Jeg skal hjelpe deg med å gjøre henne klar for natten. Og så må jeg ned før Megan kommer for å se hvordan det går med oss. Vi orker ikke tornadoen Meg akkurat nå, noen av oss. Hun strakte ut armene, og denne gangen lot Ashley seg villig løfte opp. Casey ga henne en klem og kysset henne på hodet. –  Det går bra med dere til jeg kommer opp igjen?

Peggy svarte for dem begge. – Ja da.

*

Casey gikk ned igjen og inn på det lille lagerrommet mellom toalettene. Hun lukket døren og satte seg på en stabel med esker med mobiltelefonen i hånden. Så fant hun frem en papirlapp fra lommen og tastet nummeret som sto skrevet på den.

Telefonen ringte åtte ganger før en kvinnestemme svarte.

– Grace, det er Casey.

Det tok et øyeblikk før kvinnen i den andre enden svarte. – Du rakk så vidt å ringe meg før vi skifter nummer.

– Jeg vet det. Jeg må fortelle deg om noe som skjedde i kveld. Casey fortalte hele historien, og avsluttet med at alle hadde det bra nå, spesielt Ashley.

Grace nølte litt. – Hvordan går det med henne?

– Jeg tror hun har det bra.

– Har du fått mulighet til å snakke med henne alene?

– Ikke noe særlig. Det er vanskelig å få henne til å snakke om noe. Hun verken snakker eller gråter.

– Hva tror du om det som skjedde?

– Jeg tror at det var to småkriminelle fyrer herfra som bare var ute etter bilen min. De ville ha Ashley som gissel for å komme seg unna, men ikke av noen annen grunn.

– Hun kan ikke komme hit. Men vi må kanskje flytte henne et annet sted.

– Hun har nettopp begynt å føle seg trygg hos meg. Hun har hatt det så vanskelig. Jeg vil helst ikke flytte henne hvis det ikke er helt nødvendig. Jeg skal holde nøye øye med henne. Hvis det skjer noe, ringer jeg med det samme.

– Jeg kan ikke gi deg det nye nummeret. Men du vet hvem du skal ringe for å få det.

– Ja.

– Gi henne et kyss fra meg.

– Selvfølgelig.

– Og et stort kyss fra . . . en annen.

– Det skal jeg.

– Pass godt på henne.

– Det vet du jeg gjør.

Det lød et klikk, og kontakten ble brutt.

Casey hørte lydene fra baren. Som barn hadde hun og Megan bygget fort av esker og stoler som ble lagret inne på dette rommet. Der hadde de sittet og lyttet til latteren og musikken fra baren. Whiskey Island Saloon hadde vært et lykkelig sted, fylt av morens muntre varme og farens melodiske, dype stemme.

Ingen kunne synge som ham. Og han hadde sunget så ofte han kunne.

Hun merket at hun smilte, og ble alvorlig igjen. Hun måtte snakke med Megan. Denne kvelden hadde vært en påkjenning. Og nå hadde hun enda en overraskelse til søsteren.

*

Megan hadde ikke regnet med at Casey skulle komme bak baren til henne. Hun sto og fylte et brett med ølglass, og det klarte hun alene, så hun forsøkte å føyse Casey unna.

– Gå opp igjen, du. Jeg klarer dette alene til Barry kommer tilbake.

Megan var bekymret for søsteren. Hun var fremdeles blek og dradd, og bekymringen sto å lese i øynene hennes. Megan hadde mistanke om at hun hadde behov for å gråte ut og få en god natts søvn, men at hun ikke kom til å gjøre noen av delene.

Casey begynte å fylle halvlitere med erfarne bevegelser, selv om det var flere år siden hun var blitt opplært i kunsten av faren deres. Men Casey hadde stått bak bardisken, i tillegg til andre jobber, for å komme seg gjennom college, og hadde nok erfart både det ene og det andre.

Casey kikket opp da hun var ferdig med å fylle den første halvliteren. – Jeg har nettopp vært der oppe. Jeg må snakke med deg, Meg.

– Da må du skynde deg. Når Barry kommer tilbake, må jeg ut på kjøkkenet. Jeg holdt på å skrubbe gryter da jeg hørte sirenen, og flere brød skal i ovnen.

– Har du ingen kokk om kveldene?

Kokken som jobbet om kveldene, var en collegestudent som var så dyktig at Megan ikke sa noe de gangene han ikke dukket opp. – Jo, han heter Artie, og er student. Han husket plutselig at han hadde en eksamen i morgen.

– Du må få ansatt en skikkelig kokk.

– Det har jeg ikke råd til.

– Jeg kan skrubbe gryter. Kom og snakk med meg når du får tid.

Megan tok det fulle brettet. – Ikke tenk på det engang. Gå opp igjen, så kommer jeg opp når jeg er ferdig. Vi kan snakke hele natten, om du vil. Du kan begynne med å fortelle meg hva du gjør her, og hvorfor du plutselig har påtatt deg ansvaret for et barn som ikke er ditt. Hadde jeg visst at du skulle komme, hadde jeg slaktet gjøkalven. Men jeg har iallfall deilig potetsuppe.

Casey smilte ikke. – Jeg må snakke med deg nå.

Megan rynket pannen. Casey ville gjerne ha alt på sin måte – det lå til familien.  – Fyll popkornbollene, da. Jeg tar med meg dette rundt nå. Kanskje vi får tid om et øyeblikk.

Det tok ti minutter før det ble roligere. De stilte seg tett sammen i den ene enden av baren, mens Megan holdt øye med gjestene. Sam Trumbull, saloonens maskot, trengte seg på de gjestene hun nettopp hadde servert. Han kunne være både munter og vittig, så det tok nok ikke lang tid før noen spanderte en øl på ham.

– OK, hvor skal vi begynne? spurte Megan. – Hvor lenge skal du bli her?

– Det kommer an på hvor lenge jeg får lov til å bli.

Megan ble så overrasket at hun ikke fikk frem noe svar.

– Såpass ille, altså, sa Casey. – Du vil ikke ha meg her?

– Selvfølgelig vil jeg det! Dette stedet er like mye ditt som mitt. Det er bare . . .  Megan la armene i kors over brystet. – Du sa du aldri ville komme tilbake, og plutselig dukker du opp og vil bli på ubestemt tid.

– Jeg vil ikke bli. Men jeg trenger et sted å bo, og jeg trenger en jobb. Så enkelt er det.

– Du har jobb og leilighet i Chicago.

– Ikke nå lenger. Jeg har leid ut leiligheten og sagt opp jobben.

– Men du elsket den jobben.

– Du har aldri jobbet i barnevernet. Jeg ble utbrent.

Megan følte seg frem litt. – Hva dreier dette med piken seg om, Casey? Trenger hun et sted å bo også?

– Ashleys mor er en venn av meg, som går gjennom en vanskelig periode. Hun har endelig fått en skikkelig jobb i Milwaukee, men hun har ikke noe ordentlig sted å bo eller nok penger til å ha Ashley i barnehage. Hun må få litt tid på seg før Ashley kan komme og bo hos henne. Så jeg sa at jeg kunne ta meg av henne en stund.

Megan sa ikke noe om at Casey ikke hadde noe sted å bo eller noen jobb. Tiden var ikke inne for noen diskusjon. – Bartenderen sa opp i dag, og leiligheten står tom. Kan det være noe?

– Selvfølgelig. Det er flott. Men du . . . det som skjedde i kveld, var fryktelig.

– Ja, det var det. Det var grusomt. Hun svelget hardt. – Og jeg kan ikke engang forestille meg hvordan det må ha vært for dere.

– Litt av en velkomst, hva? Peggy og jeg ville overraske deg. Vi syntes det var på tide med en gjenforening. Jeg tenkte det ville bety mye å ha den her. Hun tok en pause. – Etter alt som har skjedd.

– Det er jeg helt enig i. Megan forsøkte å smile. – Men dette i kveld satte jo en støkk i oss alle.

– Jeg hadde lyst til å kjøre rett over dem. Jeg skjønte med det samme hva de var ute etter. Men de hadde allerede trukket opp pistolene. Jeg kunne ikke ta sjansen på at de skjøt mot oss. Ashley satt i barnesetet sitt. De kunne ha truffet henne.

– Har du dårlig samvittighet for at du ikke fikk hindret det? Det var da ikke din skyld!

– Ikke dårlig samvittighet akkurat. Men jeg føler at jeg kunne ha gjort ting annerledes. Enda en ting jeg ikke gjorde riktig.

– Men du var så modig. Jeg hørte at du kastet deg over Ashley og Peggy da Niccolo kjørte hodet inn i den ene.

– Niccolo dukket opp fra løse luften. Det virket som om Gud sendte en hevnens engel ned til oss.

Megan snøftet. – Niccolo gikk bare forbi. Folk gjør det. Noen ganger skulle de ønske de ikke hadde gjort det. Du opplevde ikke en Paulus-visjon, vel? En sånn «på veien til Damaskus»-opplegg?

– Men Meg, Niccolo var ikke den eneste som dukket opp fra løse luften

Megan hadde vært på nippet til å skjenne på søsteren for at hun var overtroisk. Men nå stanset hun opp og så granskende på henne mens hun ventet på at søsteren skulle fortsette.

– Det var noen andre der, sa Casey til slutt.

– Jeg skjønner ikke hva du snakker om.

– Den lyse fyren, han som holdt pistolen mot halsen min?

– Jeg håper de stenger ham inne for resten av livet.

– Han kommer ut igjen om ikke så lenge. Men det er ikke det som er poenget. Casey trakk pusten dypt, som om hun gjenopplevde hendelsen. – Han grep meg i armen og slengte meg mot panseret. Det var så vidt jeg klarte å holde meg oppreist. Så snublet jeg bort til Niccolo og Peggy. Den lyse hadde bilnøklene, og det tar bare et sekund å starte bilen. Men han gjorde ikke det.

– Fordi han ble skadet på en eller annen måte.

Casey nikket. – Husker du Niccolo sa at han syntes han så noen løpe fra stedet?

– Ja, men da var han i ferd med å svime av, så han var ikke tilregnelig som vitne akkurat da. Og du sa at det ikke var noen andre der.

– Det var det, Meg. Jeg så ham også.

Megan ventet litt, men Casey sa ikke noe mer. – Hva er det du forsøker å si? At du har forandret mening? Politiet vil forstå det. De er klar over hvilket press du er under.

– Jeg har ikke forandret mening. Jeg fortalte dem ikke sannheten.

– Hvorfor ikke?

– Fordi jeg tror det var Rooney, Meg. Jeg tror den mannen Niccolo så løpe vekk fra bilen, var Rooney. Og jeg ville ikke at noen andre skulle vite om det.

